  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Глазкарын егитъёслэсь центрзэс тупатъяны кутскизы. Ужъёсты шуркынмонэ йылпумъяны малпало. Со сярысь элькун тӧролэн но кивалтэтлэн пресс-службазы ивортӥз. Юртын выжез кесязы, плиткаез утялтӥзы, укноосысь решёткаосты куязы ни. Цоколь этажын видео лэсьтонъя медиа-коворкинг но куара гожтон студия радъялозы. Татын «Зодиак» медиацентр но граффити лэсьтон студия ужзэ азьланьтоз.Нырысетӥ этажын ужрадъёс, куно учкон ӝытъёс, эктонъя мастер-классъёс ортчытъян зал лэсьтозы. Кыкетӥ этажын ӧнерчиослэн висъетъёссы, конференц-зал но сиськонни интыяськоз. Озьы ик юртын «Библиотека под лестницей» ужалоз, кыкт егитъёс туала литератураен тодматскыны быгатозы. « Глазкарысь егитъёслэн центрзы мерлыко инты луоз, кытын дышетскон яке уж бере дырез ортчытыны луоз. Егитъёс дорысь ужзэс лэсьтыны, вераськыны, сиськыны, озьы ик быгатонлыкъёссэс азинтыны быгатозы » Мария Лекомцева, Глазкарысь егитъёслэн центрзылэн кивалтӥсез 2023-тӥ арын субсидия услын Удмуртиысь егитъёслэсь эшшо ньыль центрзэс тупатъялозы. Тодэ вайытом, егитъёсын ужан политикаез азинтон понна Удмуртия 153 миллион манет басьтӥз. Субсидиез Егитъёсын ужанъя агентстволэн «Регион для молодых» вожвылъяськонэзлы йылпумъянъёсъя висъязы. Тегъёс: тупатъянужъёс егитъёс Глазкар Удмуртия  